《题春晖堂》
元代·胡奎

青天何高高，中有三春晖。母年日已迈，儿心尝依依。

此心向谁道，一寸阶前草。宦辙东西驰，千里万里道。

儿骑青骢马，身著绣罗裳。何异五色衣，笑舞春晖堂。

春晖无时已，照见东流水。水中双鲤鱼，朝盘奉甘旨。

庭前有高树，慈乌日夕来。乌雏思返哺，飞绕黄金台。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。